UNG OG LOVENDE: Helseminister Bent Høie hyller ungdommen i et innlegg på Facebook, og deler samtidig et bilde av seg selv som russ i 1990. Foto: Privat

Bent Høie: – Neste sommer finnes ikke når du er ung

Helseminister Bent Høie hyller ungdommens innsats og tålmodighet i et innlegg på Facebook. Der deler han også et bilde fra da han selv var russ.

Oppdatert 27. april

Artikkelen er over 149 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Under en pressekonferanse tidligere mandag holdt Bent Høie en tale hvor han takker ungdommen for innsatsen under corona-tiden.

Senere samme kveld delte han talen på sin egen Facebook-side.

Dette er det han skriver i innlegget:

Det er mange som har blitt takket for innsatsen denne tiden.

Nå er det på høy tid at vi takker ungdommene våre.

De har ofret mye.

Den siste tiden har mange voksne vært fortvilet over hytteforbudet og frustrert over hjemmekontoret.

Det forstår jeg godt!

Men hytta ligger jo helt i ro og venter på deg.

Jobben er omtrent som før når du vender tilbake.

Slik er det ikke når du er ung.

Våren du fyller 14 ligger ikke i ro og venter på at du skal komme.

Det er ikke mulig å vende tilbake til sommeren da du var 17.

Russetiden kan ikke spilles på repeat.

Vi som er voksne snakker om neste sommer.

Men neste sommer er for middelaldrende menn som kjøper karbonadedeig og dopapir på tilbud.

Neste sommer finnes ikke når du er ung.

Når du er ung bryr du deg bare om det som skal skje i dag og i morgen.

Du drømmer om det som skal skje denne sommeren og denne våren.

Du drømmer om fotballcupen der du skal score mål som ingen har sett maken til.

Du drømmer om klasseturen der du skal ta mot til deg og flørte med klassens søteste gutt.

Du drømmer om skoleballet der du skal danse til langt på natt i den dyre kjolen du måtte mase et år for å få.

Du drømmer om russetiden der du skal feire og feste i den aller feteste russebussen og den aller fineste russedressen.

Se Høie lese talen til ungdommen her:

Men så kom viruset som knuste alle drømmene.

Det blir ingen fotballcup og ingen klassetur.

Det blir ikke noe skoleball og russen har knapt rullet en meter.

I tillegg er det er umulig å konsentrere seg om hjemmeundervisningen, fordi foreldrene dine snakker så høyt når de har Skype-møter med jobben.

Jeg skulle gjerne sagt til dere som er unge at alt snart blir som før.

Men det kan jeg ikke.

Denne våren blir annerledes.

Denne sommeren blir annerledes.

Dette året blir annerledes.

Dere er ungdommene som må gjøre ting annerledes.

Dere har satt livet på vent – for at andre skal berge livet.

Jeg håper dere kommer til å danse – selv om det ikke blir noe skoleball.

Jeg håper dere kommer til å score fantastiske mål – selv om det ikke blir noen fotballcup.

Jeg håper dere kommer til å flørte med søte gutter og søte jenter – selv om det ikke blir noen klassetur.

Jeg håper dere får en fet og fin russefeiring – selv om den blir annerledes.

Denne tiden er spesiell.

Jeg håper den kan bli fin likevel.

Tusen takk til alle norske ungdommer.

Tusen takk til russen 2020.

Vi er stolte av dere!

Her kan du se hele pressekonferansen:

Publisert: 27.04.20 kl. 19:55 Oppdatert: 27.04.20 kl. 23:19

Les også